Diari Oficial de la Generalitat Valenciana


Sumari del DOGV 3926, del 26-01-2001 (2001/609)

ORDRE de 24 de gener de 2001, de la Conselleria d'Agricultura, Pesca i Alimentació, per la qual es prenen mesures d'ajuda en la Comunitat Valenciana per al control de les encefalopaties espongiformes transmissibles en els animals de granja.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3926

Data del DOGV
:   26-01-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/609


Data del document
:   24-01-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública
    * producció animal
    * malaltia animal
    * ramat

ORDRE de 24 de gener de 2001, de la Conselleria d'Agricultura, Pesca i Alimentació, per la qual es prenen mesures d'ajuda en la Comunitat Valenciana per al control de les encefalopaties espongiformes transmissibles en els animals de granja. [2001/M609]
  
En els darrers mesos han aparegut en el nostre país els primers casos d'encefalopatia espongiforme bovina. Açò exigeix la realització d'un pla de retirada de cadàvers i de vigilància sanitària intensiva en les explotacions de remugants.
  
Aquestes mesures exigeixen intensificar les mesures de suport existents posades en marxa mitjançant l'Ordre de 24 de novembre de 2000, de la Conselleria d'Agricultura, Pesca i Alimentació, per la qual s'estableixen ajudes a inversions i programes de qualitat desenvolupats en explotacions ramaderes.
  
Per tot això, a proposta del director general d'Innovació Agrària i Ramaderia,
  
ORDENE
  
Article 1. Recollida de cadàvers
  
S'amplien les ajudes establides en l'article 7 de l'Ordre de 24 de novembre de 2000, de la Conselleria d'Agricultura, Pesca i Alimentació, per la qual s'estableixen ajudes a inversions i programes de qualitat desenvolupats en explotacions ramaderes. Concretament, en el grup D s'afegeixen tres noves lletres:
  
f) En el cas del bestiar boví s'estableix una subvenció d'11.000 pessetes per granja inclosa contractada i mes. L'empresa firmant es comprometrà a recollir, transportar, transformar i eliminar, dipositant-ne el residu en abocador o en incineradora, tots els cadàvers generats en l'explotació, fins a un màxim del 3% de mortaldat en adults i del 5% en animals de menys de 12 mesos, per als quals s'haja produït una comunicació telefònica en el nombre que s'indique. El temps de resposta màxim haurà de produir-se en les 35 hores següents a la recepció del missatge. L'import màxim que es concedirà per aquest concepte serà d'53.467.651 de pessetes al mes per al conjunt de totes les explotacions de bestiar boví de la Comunitat Valenciana.
  
g) En el cas del bestiar oví i cabrum s'estableix una subvenció de 117.000 pessetes per contracte firmat per a punt de recollida i mes, pel qual l'empresa firmant es compromet a recollir tres vegades per setmana, en un punt determinat, els cadàvers produïts en les explotacions agrupades al voltant d'aqueix punt, fins a un màxim del 5% de mortaldat anual, així com els animals procedents de campanyes de sanejament. Aquests cadàvers hauran de ser transportats i eliminats, i dipositar-ne el residu en abocador o en incineradora. Els contractes els signaran les agrupacions de defensa sanitària en representació de tots els seus associats i definiran els punts de recollida per comarca, que seran un màxim de dos per agrupació. L'import màxim que es concedirà per aquest concepte serà de 00.227.606 de pessetes al mes, per al conjunt de totes les explotacions de la Comunitat.
  
h) En el cas del bestiar remugant s'estableix una subvenció de 2.250 pessetes per cada lot de material específic de risc pertanyent a un boví, i 200 pessetes si pertany a un oví o cabrum de més d'un any d'edat, sacrificats en escorxadors de la Comunitat Valenciana, i procedents de granges d'aquest mateix territori, retirats dels escorxadors, transformats i eliminats pel procediment que establisca l'administració mediambiental. En aquest supòsit, l'empresa corresponent subscriurà un contracte amb l'escorxador, amb el compromís de retirar tot el material específic de risc produït, durant l'any 2001, amb indicació de la previsió de sacrificis en funció del nombre d'animals procedents de granges de la Comunitat Valenciana treballats en l'exercici de l'any 2000. L'import màxim mensual que es concedirà per aquest concepte serà de 21.035.774 pessetes.
  
Les empreses que subscriguen un contracte que puga subvencionar-se a càrrec dels punts f), g) i h) tindran l'obligació de:
  
- Subscriure tots els altres que els siguen oferits per ramaders de remugants o escorxadors de qualsevol part del territori de la Comunitat Valenciana per al concepte corresponent.
  
- Tenir contracte signat de compromís de transformació del producte d'una empresa autoritzada per a aplicar les condicions establides en el Reial Decret 1.911/2000 per al tractament del material específic de risc.
  
Article 2. Ajudes a les xarxes de vigilància implantades en el marc de ADS
  
Es modifiquen les ajudes establides en l'article 7 de l'Ordre de 24 de novembre de 2000, de la Conselleria d'Agricultura, Pesca i Alimentació, per la qual s'estableixen ajudes a inversions i programes de qualitat desenvolupats en explotacions ramaderes pel que fa al grup B, xarxes de vigilància epidemiològica, amb les següents quanties; quan siguen sol·licitades per agrupacions de defensa sanitària, les seues agrupacions o federacions:
  
- Oví i cabrum: 320 PTA/femella reproductora i 15 PTA/plaça d'engreixament ocupada en menjadora independent.
  
- Boví: 500 PTA/femella reproductora i 320 PTA/plaça d'engreixament ocupada en menjadora independent. Quan el programa de vigilància incloga l'execució de dos controls per any en tot l'efectiu per detectar malalties limitadores del comerç, s'incrementarà l'ajuda en 1.250 PTA/reproductora en boví de carn i 500 PTA/reproductora en boví de llet.
  
- Porcí: 400 PTA/femella reproductora i 12 PTA/plaça d'engreixament. Quan la dimensió mitjana de les explotacions de reproductores de l'agrupació siga inferior a 50 femelles, l'ajuda s'incrementarà fins a 475 PTA/femella.
  
- Avicultura: 1,2 PTA/plaça de broiler ocupada i 4,5 PTA/plaça de gallina.
  
- Estruços: 500 PTA/reproductora i 300 PTA/plaça d'engreixament ocupada en menjadora independent.
  
- Ruscos: 50 PTA/rusc.
  
- Conills: 95 PTA/reproductora.
  
Els veterinaris responsables d'agrupacions de defensa sanitària tindran la condició de veterinari habilitat per a l'expedició de documentació sanitària de l'explotació de la qual siga responsable, tal com es preveu en la legislació nacional i comunitària dictada amb aquesta finalitat, especialment el Reial Decret 3.454/2000 i l'Ordre de 12 de gener de 2001, per la qual es desplega aquell.
  
Article 3. Sol·licituds d'ajudes
  
Les ajudes del grup D de l'Ordre de 24 de novembre de 2000, de la Conselleria d'Agricultura, Pesca i Alimentació, per la qual s'estableixen ajudes a inversions i programes de qualitat desenvolupats en explotacions ramaderes, es podran sol·licitar fins al 30 d'abril de 2001, i les modificades en l'article 2 d'aquesta ordre es podran sol·licitar fins al 15 de febrer de 2001.
  
Disposicions finals
  
Primera
  
Es faculta la Direcció General d'Innovació Agrària i Ramaderia perquè dicte les disposicions necessàries per a l'aplicació d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 24 de gener de 2001
  
La consellera d'Agricultura, Pesca i Alimentació,